IN NOMINE SANCTĘ ET INDIVIDUĘ TRINITATIS, RODULFUS* GRATIA DEI REX. Si honorabilium virorum petitionibus, quibus pro sacris locis nostram supplicaverint excellentiam, aurem libenter accomodamus, easque ad effectum perducimus, regiam exercemus consuetudinem et ob id eos in nostrę fidelitatis obsequiis devotiores efficimus, et ad animę nostrę salutem nobis profuturum omnino confidimus. Comperiat igitur omnium fidelium sanctę Dei ęcclesię nostrorumque presentium ac futurorum sollertia quoniam Otto* comes ejusque filius Rainaldus*, duo regni nostri preclarissimi principes, cum consorte regni nostri Hermingarde regina, nostram adierunt sublimitatem, rogantes concedi ac regali auctoritate firmari [197 et 213] quandam donationem duarum caldariarum in villa que Salinas dicitur scitarum, quas pro remedio suę animę Deo sanctique Benigni monasterio apud castrum Divion, cui preesse videtur venerabilis abba Willelmus, conferre deliberaverant, quas ex rebus nostri beneficii adquisitas hactenus visi fuerant possedisse. Quorum petitionibus, tam pro divini respectu timoris quam pro recordatione ab eis nobis sepenumero impensę fidelis obsequii servitutis, gratanti annuentes animo, receptas ab eis denominatas res, quoniam ad publicum jus pertinere videbantur, ad votum ipsorum concessimus atque largiti sumus in perpetuam possessionem beati Benigni coenobio rectoribusque ejus jure firmissimo. Et ut in his que pro expiandis peccaminibus benefactorum loci ipsius a fratribus ibi Deo famulantibus aguntur, nostrę recordationis temporibus succiduis intersit memoria, statuimus atque decernimus ut quod ad prefati loci utilitatem in jam dicta villa Salinis emptum est vel collatum, futurisve temporibus emendum atque donandum, per hujus nostrę auctoritatis preceptum, ratum habeatur ac firmum, ita ut a nullis nostris successoribus aut aliquibus aliis contradictoribus aliqua possit temeritate vel ratione violari. Si quis autem, quod eventurum minime credimus, huic nostrę auctoritatis precepto obviare et presentem donationem a nobis legaliter factam temptaverit effringere non valeat quod cupit efficere, sed sciat se compositurum auri libras mille, medietatem camerę nostrę et medietatem prescripto monasterio ejusque rectoribus. Et ut hoc verius credatur diligentiusque ab omnibus observetur, manu propria corroborantes, sigillo nostro subter insigniri jussimus. SIGNUM DOMNI RODULFI REGIS (monogramma) NOBILISSIMI. EGO HALINARDUS*, ad vicem Paldulfi cancellarii, eo ipso jubente recognovi et scripsi. Data .III idus julii., luna .XXV., anno ab incarnatione Domini .M.XX VI., indictione VIIII., regnante domno Rodulfo rege anno XXVII. Actum vico Urba feliciter. vvvvv